《贺新郎五首 其二》
清代·奕绘

离垢仙人境。认依稀、素衣缟袂，缤纷交映。十二玉楼春正好，万点轻琼相并。

又离合、神光不定。雪溅烟霏香露滴，笑世间、桃李成蹊径。

春睡起，晓妆靓。

明珠翠羽朝临镜。韵憨憨、疏花隐叶，柔枝出梗。冷游情怀娇态度，不奈迟迟昼永。

更不奈、雨多风猛。碧水红栏幽艳处，问个中、风味何人领。

请看取，画中影。

作者简介：（1799—1838）清宗室，荣亲王永琪孙，字子章，号幻园，又号太素道人。嘉庆间袭贝勒。好风雅，喜著述。有《明善堂集》。